SKRIFTLIG FORESPØRGSEL P-2007/00

af Reinhold Messner (Verts/ALE) til Kommissionen

(16. juni 2000)

Om: Omfanget af lufttrafikken i lufthavnen Milano Malpensa i Italien

Efter oktober 1998 er trafikken i lufthavnen Milano Malpensa øget betydeligt som følge af overførelsen af lufttrafikkvoter fra andre lufthavne (særlig Milano Linate)(1) og af tilførelsen af nye trafikmængder som følge af tildelingen af nye ruter, der er muliggjort efter udvidelsen af lufthavnen. Malpensa-lufthavnen har tilladelse til at forvalte en maksimal årlig trafik svarende til 12 mio. passagerer(2). Projektet fra 1993 under de transeuropæiske net med udvidelse af Malpensa, som blev ændret fra point to point til hub og som medførte en formodet trafikforøgelse på indtil 24 mio. passagerer/år og indtil 1 250 000 t varer/år udgør tydeligvis en væsentlig ændring af det oprindelige projekt fra 1987, og det er derfor underkastet forpligtelsen i direktiv 85/337/EØF(3) til gennemførelse af en miljørisikovurdering. Forslaget af 25. oktober 1998 med en fuldstændig omlægning fra Linate til Malpensa blev i sin tid blokeret af Kommissionen. En tredjedel af trafikken (5,5 mio. passagerer/år) foregår stadig i Linate, mens de øvrige to tredjedele (11 mio. passagerer/år) sammen med de 6-7 mio., der allerede fandtes tidligere, bringer trafikken i Malpensa op på 17-18 mio. passagerer/år. Der foreligger en tydelig krænkelse af de gældende bestemmelser, som udtrykkeligt kræver en miljørisikovurdering også i forbindelse med udvidelser, og en sådan procedure, der blev igangsat med forsinkelse i juli 1998, er endnu ikke afsluttet. Den italienske regering har forsøgt over for Kommissionen at nægte de foreliggende tal og har tilmed truffet bestemmelser om overførelse fra Linate til Malpensa af den resterende trafik efter den 25. oktober 1999(4). Dette tidspunkt er blevet udsat, fordi Milanos kommune i mellemtiden har anmodet om og opnået en opretholdelse af trafikken i Linate, mens miljøministeriet(5) har afgivet en negativ bedømmelse af den miljørisikovurdering, der er indgivet af SEA(6) til støtte for en yderligere udvidelse af trafikken. Den seneste udvikling i sagen består i den afgørelse, der blev truffet den 13.12.1999 af formanden for Rådet, D'Alema, som ikke tager behørigt hensyn til dekretet fra miljøministeriet, og i en efterfølgende blokering af foranstaltningen fra Kommissionens side, og endelig i bestemmelsen fra transportministeriet(7) om en delvis overførelse af flyruterne, hvilket flyselskaberne gør indsigelse imod, særlig på grund af overtrædelsen af bestemmelserne om fri konkurrence.

Mener Kommissionen ikke, at alle foranstaltninger, der indebærer en forøgelse af lufttrafikken med passagerer og varer, som er større end de hidtil godkendte mængder (12 mio. passagerer/år og 300 000 t varer/år) bør blokeres, indtil man på en korrekt og fuldstændig måde har opfyldt alle de krav, der er fastsat i proceduren om miljørisikovurdering, idet der foreligger en åbenlys overtrædelse af direktiv 85/377/EØF?

(1) Jf. dekreter fra transportministeriet, DM nr. 46-T af 5.7.1996 og DM nr. 57-T af 23.10.1997.

(2) Jf. dekret fra transportministeriet nr. 903/1987.

(3) EFT L 175 af 5.7.1985, s. 40.

(4) Jf. dekret fra transportministeriet, DM nr. 101-T af 9.10.1998.

(5) Jf. dekret fra miljøministeriet af 25.11.1999.

(6) Det selskab, der forvalter lufthavnen.

(7) Jf. dekret fra transportministeriet fra marts 2000.

Svar afgivet på Kommissionens vegne af Margot Wallström

(20. juli 2000)

På grundlag af de oplysninger, Kommissionen har adgang til, er projektet (lufthavnsinfrastruktur) ikke blevet ændret væsentligt(1) siden det blev godkendt i 1987 (på hvilket tidspunkt direktivet endnu ikke var gældende i medlemsstaterne). I henhold til direktiv 85/337/EØF om vurdering af visse offentlige og private projekters indvirkning på miljøet kan en vurdering af indvirkningen på miljøet kun kræves forud for bestemte udviklinger af lufthavnsinfrastruktur(2).

Malpensa lufthavnens overgang til hovedlufthavn i 1993 medførte ikke ændringer af infrastrukturen. En forøgelse af lufttrafik i form af passagerer og gods kan ikke betragtes som et projekt i henhold til direktiv 85/337/EØF og skal derfor ikke underkastes en miljørisikovurdering.

Det er ikke i henhold til EF-ret relevant, om en medlemsstat anvender bestemmelser i henhold til national ret, som er mere vidtrækkende end et EF-direktiv, så længe de ikke overtræder andre EF-love.

(1) I direktiv 85/337/EØF betyder projekt gennemførelse af anlægsarbejder eller andre installationer eller arbejder og andre indgreb i det naturlige miljø eller i landskaber, herunder sådanne, der tager sigte på udnyttelse af ressouorcer i undergrunden (artikel 1).

(2) Artikel 2, stk. 1, i direktiv 85/337/EØF.